આ વખતે આ ભૂલનું પુનરાવર્તન ન થાય તે માટે રોડ ડિઝાઈન સેલની રચના કરવાનું પણ બજેટમાં જાહેર કરવામાં આવ્યું છે. જેમાં રસ્તાની ક્વોલિટી સુધારવા એક્સપર્ટ્સનો સમાવેશ કરાશે.આ ઉપરાંત, ટ્રાફિકની સમસ્યાના નિવારણ માટે પણ બજેટમાં ખાસ જોગવાઈ કરવામાં આવી છે. અમદાવાદમાં આ વર્ષે શહેરમાં નહેરુનગર અને પાલડી જંક્શન પર થ્રી લેયર ઓવર બ્રિજ બનાવવામાં આવશે. જેમાં એક લેયર બસો માટે હશે. આ ઉપરાંત, શહેરમાં 596 કરોડ રુપિયાના ખર્ચે 26 બ્રિજ બનાવવાનું પણ આયોજન છે.શહેરમાં આગામી નાણાંકીય વર્ષમાં થનારા વિકાસના કામોની માહિતી આપતા કમિશનરે જણાવ્યું હતું કે, અમદાવાદમાં 45 જગ્યાએ ફ્રી વાઈ-ફાઈ સ્પોટ બનાવવામાં આવશે. આ ઉપરાંત, દરેક ઝોનમાં એક ચિલ્ડ્રન પાર્ક બનશે. આ સિવાય નારણપુરામાં એક વર્લ્ડ ક્લાસ સ્ટેડિયમનું 85 કરોડ રુપિયાના ખર્ચે નિર્માણ કરવામાં આવશે. એસજી હાઈવે પર પાર્કિંગની સમસ્યા હલ કરવા માટે બહુમાળી પાર્કિંગ બનાવાશે.અમદાવાદને સ્માર્ટ સિટી બનાવવાના ભાગ રુપે પણ આ બજેટમાં કેટલીક જોગવાઈ કરાઈ છે. જેમાં શહેરમાં ફ્રી વાઈફાઈ સ્પોટ ઉપરાંત, સર્વેલન્સ માટે 6500 જેટલા સીસીટીવી કેમેરા લગાવવાનો પણ પ્રસ્તાવ છે. આ સિવાય, શહેરમાં હવાની ગુણવત્તા માપવા માટે 50 જેટલા એન્વાયર્મેન્ટ સેન્સર પણ લગાવવામાં આવશે.અમદાવાદના વિવિધ વિસ્તારોમાં તળાવો તો છે, પરંતુ તે મોટાભાગે પાણી વિના સૂકા જ પડ્યા હોય છે. જોકે, નરોડા, વસ્ત્રાલ, શિલજ, સૈજપુર, લાંભા, સોલા તેમજ મોટેરા વિસ્તારમાં આવેલા તળાવોને ટ્રીટેડ સુએજ વોટર દ્વારા ભરવાનો પણ બજેટમાં પ્રસ્તાવ મૂકાયો છે.આજે રજૂ થયેલા ડ્રાફ્ટ બજેટમાં કોઈ નવા ટેક્સ શહેરીજનો પર નાખવામાં આવ્યા નથી. બજેટ રજૂ કરતા મુકેશ કુમારે જણાવ્યું હતું કે, આ બજેટ રસ્તાઓ તેમજ ટ્રાફિક સેફ્ટી પર કેન્દ્રિત છે. ઉલ્લેખનીય છે કે, અમદાવાદમાં ભંગાર રસ્તા અને વકરતી જતી ટ્રાફિકની સમસ્યા વિકરાળ સ્વરુપ ધારણ કરી રહ્યા છે.